सूर्यदर्शन सहकारीपीडितले लामिछाने र पुनविरुद्ध दिए निवेदन, प्रहरीले सुरू गर्‍यो अनुसन्धान
सूर्यदर्शन बचतपीडित संघर्ष समितिले सोमबार रास्वपा सभापति रवि लामिछाने, पूर्वउपराष्ट्रपति नन्दबहादुर पुनका छोरा दिपेश पुन, सहकारीका पूर्वअध्यक्ष ज्ञानबहादुर बम्जन र अन्य १५ कम्पनीविरुद्ध कास्की प्रहरीमा निवेदन दिएका छन् । 
पोखरा — सूर्यदर्शन बचतपीडित संघर्ष समितिले सोमबार रास्वपा सभापति रवि लामिछाने, पूर्वउपराष्ट्रपति नन्दबहादुर पुनका छोरा दिपेश पुन, सहकारीका पूर्वअध्यक्ष ज्ञानबहादुर बम्जन र अन्य १५ कम्पनीविरुद्ध कास्की प्रहरीमा निवेदन दिएका छन् । उक्त निवेदनलाई सूचना मानेर त्यसमा उल्लेख भएका नाममाथि अनुसन्धान सुरू गरिसकेको कास्की प्रहरी प्रमुख एसपी मोहनकुमार थापाले बताए । सहकारी प्रकरणमा पहिले नै जाहेरी दर्ता भएकाले सोमबार पूरक निवेदन आएको कास्की प्रहरीको भनाइ छ ।'हाम्रो तर्फबाट अनुसन्धान जारी नै थियो, पीडितले थप सूचना ल्याउनुभयो । अदालतमा विचाराधीन मुद्दामा एकपल्ट जाहेरी परेपछि पुग्छ,' एसपी थापाले भने, ' पुनः अनुसन्धानका क्रममा यी तीन नाम मात्रै होइन सहकारी ठगीमा अरूको पनि संलग्नता रहेछ भने छानबिन हुन्छ ।' उनले छानबिन पश्चात पूरक अनुसन्धान प्रतिवेदन तयार गर्ने र त्यसैका आधारमा अन्यलाई जिल्ला सरकारी वकिलको कार्यालयमार्फत अदालत पेस गरिने बताए । 'हामीले कास्की कारागारमा रहेका आईटी अफिसरलाई झिकाएर अनुसन्धान थालिसकेका छौं,' उनले भने । उजुरी परेका संस्थाहरूमा नेचर हर्ब प्रालि, गोर्खा मिडिया नेटवर्क, नेचर नेस्ट, वारिसान इन्फर्मेसन टेक्नोलोजी, स्प्रिङउड रियलस्टेट, सोनी क्यापिटल, ग्रिजी स्पुन, गोर्खा ग्रुप अफ इन्भेस्टमेन्ट र गोर्खा आयुर्वेद प्रालि छन् । यसबाहेक जीबी राई समूहका सहकारी काठमाडौंको स्वर्ण लक्ष्मी, चितवनको सहारा, बुटवलको सुप्रिम, वीरगञ्जको सानो पाइला सहकारीको नाम छ।संघर्ष समितिका संयोजक किरण श्रेष्ठले सहकारीबाट गोर्खा मिडिया नेटवर्कमा पनि अवैध रूपमा ऋण प्रवाह भएको र तत्कालीन समयमा लामिछाने उक्त कम्पनीको प्रबन्ध निर्देशक रहेकोले पुनः अनुसन्धानको माग गरेको बताए । उनले भने, 'हामीले २५ जनाले हस्ताक्षर गरेर जाहेरी नै भनेर बुझाएका हौं । त्यसमा थप अनुसन्धान गर्ने पाटो प्रहरीको हो ।पोखरा, चितवन, वीरगन्ज, भैरहवा, नेपालगन्ज र काठमाडौंजस्ता प्रमुख सहरमा सहकारी खोलेका गितेन्द्रबाबु (जीबी) राईको समूहले करिब ४९ हजार सर्वसाधारणको ७ अर्ब ६ करोड रुपैयाँभन्दा बढी हिनामिना गरेको विवरण प्राप्त भएको छ। पोखरामा सञ्चालित सूर्यदर्शन बचत तथा ऋण सहकारी संस्थामा १८ हजार ७ सय बचतकर्ताको १ अर्ब ३५ करोड ५३ लाख रुपैयाँ हिनामिना भएको पोखरा महानगरपालिकाको अध्ययन समितिले निष्कर्ष निकालेको छ ।पीडित बचतकर्ताले गत साउनमा नै जिल्ला प्रहरी कार्यालयमा जाहेरी दिएका थिए । पोखरा महानगरको विज्ञ टोलीको राय प्रतिवेदनका आधारमा सहकारीका सञ्चालक, लेखा समिति संयोजक, सदस्य, लेखा अधिकृत र ऋण अधिकृतसहित १९ जनाविरुद्ध पक्राउ पुर्जी जारी भएको थियो । अहिलेसम्म उपाध्यक्ष कैलाशकुमार दर्लामी, कोषाध्यक्ष कुमार रम्तेल, सञ्चालक समिति सदस्य भवीश्वर अर्याल, पूर्वसञ्चालक समिति सदस्य शिवबहादुर गुरुङ मात्रै पक्राउ परेका छन् ।महानगरको प्रतिवेदनमा सहकारीको रकम योजनाबद्ध रूपमा विभिन्न फर्ममा अवैध लगानी गरिएको, नक्कली कम्पनी खडा गरेर पनि पैसा हिनामिना गरिएको, कमसल धितो र बिनाधितो पनि ऋण लगानी गरेको उल्लेख छ । गोर्खा मिडिया नेटवर्कदेखि नेचर हर्ब र नेचर नेस्ट नामक नेटवर्किङ कम्पनीमा समेत सहकारीको रकम लगानी गरिएको प्रतिवेदनमा खुलाइएको छ । त्यस्तै तत्कालीन सञ्चारकर्मी लामिछानेका नाममा एक करोडको कृत्रिम खाता खोलेर कारोबार गरिएको पनि प्रतिवेदनमा उल्लेख छ ।